Checkers wil al hoe meer welvarende kopers lokCheckers hoop om al hoe meer welvarende kopers te lok. (Foto: Shoprite Holdings) Die kleinhandelreus Shoprite wat ook winkels soos Checkers, Checkers Hyper, LiquorShop en Usave bedryf, wil sy klantebasis in die afdelings vir troeteldiere, babas, gesondheid en skoonheid toenemend uitbrei. Die winkelgroep mik boonop daarna om al hoe meer klante in die boonste marksegment vir Checkers-winkels te teiken met ŉ groter fokus op afdelings wat meer welvarende klante lok. Checkers se plan om winkels op te knap en veral te fokus op vars produkte en waarde toegevoegde afdelings, help die kleinhandelaar om veld te wen in die middel tot boonste segment van die mark. Checkers, wat Checkers Hyper insluit, het nou 271 winkels, waarvan agt oor die afgelope ses maande opgeknap is en vyf nuwe supermarkte die afgelope ses maande geopen het. Altesame 12 nuwe PetShop Science-winkels en een Little Me-babawinkel is in dieselfde tydperk geopen. Nog 20 van dié niswinkels word beoog. Pieter Engelbrecht, uitvoerende hoof, het Dinsdag die winkelgroep se jongste syfers bekend gemaak. Dit toon verkope van R9,1 miljard vir die ses maande wat eindig op 2 Januarie 2022. Verkope was boonop R8,3 miljard meer as in die eerste helfte van die 2021-boekjaar. Die groep se algehele verkope het met 10,1% gestyg tot R22 miljard. Die groep se pryse het in die ses maande met net 2,6% gestyg en die 23,1 miljoen klante wat deel is van Shoprite en Checkers se Xtra Savings-beloningsprogram, het R4,5 miljard in die ses maande-tydperk gespaar. Talle winkels nog gesluit Verskeie van die winkelgroep se winkels bly steeds gesluit ná verlede jaar se gewelddadige oproer, met Shoprite en Usave wat die kwaaiste in die plundering deurgeloop het. Altesame 126 Shoprite- en Usave-winkels is in die geweld geraak, maar albei kettinggroepe het verstommend vinnig herstel en gesamentlike groei van 7,3% vir die tydperk getoon. Afsonderlik het Shoprite en Usave se verkope met onderskeidelik 6,8% en 12,1% toegeneem. Shoprite het nou 527 winkels en het tien nuwes in die afgelope ses maande geopen. Nog 18 behoort voor die einde van die jaar te open. Usave het 395 winkels en het 11 nuwe winkels geopen en nege gesluit. Vyf van dié winkels sal weens die oproer permanent gesluit bly, maar Usave beoog om nóg 29 nuwe winkels teen die finansiële jaareinde in Junie vanjaar te open. Drankwinkels Checkers Sixty60, die handelaars se aflewerings-app, groei steeds uitstekend. (Foto: Shoprite Holdings) Checkers Sixty60, die handelaars se aflewerings-app, groei steeds uitstekend en klante kan nou van 266 winkels (in vergelyking met 233 winkels ŉ jaar tevore) inkopies bestel. Met dié program kan klante hul kruideniersware binne 60 minute by hul deur laat aflewer. Verkope by LiquorShop het met 49,8% toegeneem nadat vroeëre streng afsonderingsmaatreëls wat drankverkope beperk het, opgehef is. Die inperking het handelsdae in die betrokke tydperk van 182 tot 132 verminder. In November verlede jaar is LiquorShop Online geloods. Skaars en duur drankies wat nie gewoonlik in winkels te kry is nie, is op die aanlyn platform vir tuisaflewering beskikbaar. LiquorShop spog nou ook met 28 nuwe winkels en een drankwinkel is permanent weens verlede jaar se oproer gesluit. LiquorShop het die tydperk afgesluit met altesame 555 winkels en beoog om nog 27 winkels teen die einde van Junie te open.